Gelykheidshof kyk nou na rasklag teen Etzebeth | Netwerk24
Deur Llewellyn Prince 20 September 2019 13:57
Die klag van beweerde rassisme wat teen die Springbok-slot Eben Etzebeth by die Menseregtekommissie (MRK) ingedien is, gaan na die gelykheidshof verwys word.
Eben Etzebeth voor die Springbokgroep se vertrek na Japan. Foto: deaan vivier
Die MRK het dit Vrydag aan Sammy Claassen, ’n klaer, en Vanessa Doble, hoof van regs- en voldoeningsaangeleenthede by die Suid-Afrikaanse Rugbyunie (Saru), asook Khaya Mayedwa, senior bestuurder van regerings- en belanghebbende verhoudinge by Saru, op ’n vergadering met hulle by die kommissie se kantoor in Kaapstad bekend gemaak.
Etzebeth, wat die klag teen hom ten sterkste ontken, speel Saterdag in die Springbokke se openingswedstryd in die Wêreldbeker-rugbytoernooi in Japan.
Tammy Carter, senior regsverteenwoordiger van die MRK, het ná die vergadering aan joernaliste gesê dat die gelykheidshof eers sal ondersoek instel of die saak verhoor sal word of nie.
Die klag spruit uit ’n voorval verlede maand op Langebaan aan die Weskus. Die bewering is dat Etzebeth en ’n groep mense wat saam met hom was twee mans aangerand en na bewering rassistiese aanmerkings teenoor hulle gemaak het.
Meer oor: Eben Etzebeth | Rasklag | Menseregtekommissie | Gelykheidshof | Rassisme